Πρόσοψη αεροσκάφους CL-215
Αεροσκάφος CL-215
Το Bombardier (πρώην Canadair) **CL-215** (***Scooper***) είναι ένα Καναδικό αμφίβιο αεροσκάφος, ειδικά σχεδιασμένο για ρόλους αεροπυρόσβεσης. Είναι πρώτο αεροσκάφος σχεδιασμένο και κατασκευασμένο αποκλειστικά για αυτόν το ρόλο και σε αυτό βασίζεται το νεώτερο CL-415 της ίδιας εταιρίας. Το CL-215 είναι δικινητήριο αμφίβιο αεροσκάφος, υψηλής πτέρυγας, σχεδιασμένο να επιχειρεί σε χαμηλές ταχύτητες με μεγάλο φορτίο στις άσχημες συνθήκες που δημιουργούνται από τις δασικές πυρκαγιές και να αποπροσγειώνεται σε μικρούς, μη ασφαλτοστρωμένους διαδρόμους.

Σχεδίαση και Εξέλιξη
--------------------

Το σχέδιο του CL-215 προέρχεται από μία έρευνα της εταιρείας, των αρχών της δεκαετίας του 1960, για ένα δικινητήριο αμφίβιο μεταφορικό αεροσκάφος. Η εξέλιξή του σε πυροσβεστικό ήταν αποτέλεσμα μίας απαίτησης των αξιωματούχων της δασικής υπηρεσίας προς την Υπηρεσία Εναέριων Μέσων της κυβέρνησης του Κεμπέκ για έναν πιο αποτελεσματικό τρόπο ρίψης νερού στις δασικές πυρκαγιές. Το αρχικό σχέδιο έφερε τον κωδικό **CL-204** και ήταν ένα ειδικά σχεδιασμένο βομβαρδιστικό νερού σε αμφίβια διάταξη, το οποίο έφερε δύο κινητήρες Pratt & Whitney R-2800 ισχύος 2,100 ίππων, τοποθετημένους ψηλά πάνω στις πτέρυγες. Το οριστικό σχέδιο, που έφερε το όνομα CL-215, εγκρίθηκε τον Φεβρουάριο του 1966 και έκανε την πρώτη του πτήση στις 23 Οκτωβρίου 1967. Η πρώτη παράδοση έγινε στη Γαλλική Υπηρεσία Πολιτικής Προστασίας τον Ιούνιο του 1969 ενώ η παραγωγή του τερματίστηκε το 1990.

  

Τα αεροσκάφη τύπου Canadair αποτελούν από τα πιο κατάλληλα για πυρόσβεση διεθνώς αφού ρίχνουν 5.455 λίτρα νερού τη φορά και μπορούν να σβήσουν πυρκαγιές με ένταση έως και 10.000 κιλοβάτ ανά μέτρο πύρινου μετώπου. Έχουν τη δυνατότητα προσθαλάσσωσης σε λίμνες ή θάλασσα με σκοπό την πλήρωση των δεξαμενών τους με νερό, διαθέτουν δύο εμβολοφόρους κινητήρες PRATT AND WHITNEY R-2800CA3, 2100 SHP, έχουν εκπέτασμα πτερύγων 28,60 μ, και μήκος 19.82 μέτρα και η μέγιστη ταχύτητα που μπορούν να αναπτύξουν είναι 350 χλμ. την ώρα.

Επιχειρησιακή Ιστορία
---------------------

Το CL-215 είναι γνωστό με πολλά παρατσούκλια, ανάλογα με το που χρησιμοποιούνται. Στη Γαλλία και την Ελλάδα είναι γνωστά ως *Canadair* (Κανανταίρ) από την κατασκευάστρια εταιρεία τους. Στον δυτικό Καναδά είναι γνωστά ως *Πάπιες* (Ducks). Οι περισσότεροι χρήστες πάντως τα αποκαλούν *Scoopers* ενώ τα **CL-215T** and **CL-415** είναι γνωστά ως *Super Scoopers* λόγω των αυξημένων επιδόσεών τους. Το CL-215 έχει τη δυνατότητα να πραγματοποιήσει υδροληψίες από λίμνες, ποτάμια ή την ανοιχτή θάλασσα. Ο απαιτούμενος χρόνος μέχρι να γεμίσει τις δεξαμενές του με 5,455 λίτρα νερού είναι μόλις δέκα δευτερόλεπτα, το οποίο μπορεί να εμπλουτίσει με επιβραδυντικό αφρό και να ρίξει στη φωτιά, επαναλαμβάνοντας τη διαδικασία χωρίς να χρειάζεται να επιστρέψει στη βάση του για να εφοδιαστεί με νερό. Εφόσον υπάρχει δυνατότητα υδροληψίας σε κοντινή απόσταση από το μέτωπο της φωτιάς, το CL-215 μπορεί να παραδώσει από 75 έως 125 φορτία νερού σε μία μέρα, ενισχύοντας τις προσπάθειες της πυρόσβεσης. 

Το CL-215, πέρα από τη διαμόρφωση εναέριας πυρόσβεσης, μπορεί να διαμορφωθεί για αποστολές θαλάσσιας περιπολίας, έρευνας και διάσωσης και μεταφοράς προσωπικού και φορτίου.

Εκδόσεις
--------

Το 1987 ανακοινώθηκε η έκδοση CL-215T, με βελτιώσεις στην ευστάθεια του αεροσκάφους από αλλαγές στις πτέρυγες και το κάθετο σταθερό και δυνατότερους κινητήρες τουρμοπρόπ Pratt and Whitney. Η Canadair μετέτρεψε δύο αεροσκάφη το 1989 ως αεροσκάφη εξέλιξης και η πρώτη πτήση έγινε στις 8 Ιουνίου 1989. Παρόλα αυτά η Canadair επέλεξε να μην κατασκευάσει καινούρια αεροσκάφη, αλλά πρόσφερε πακέτα αναβάθμισης στο νέο επίπεδο, εξελίσσοντας το CL-415 αντ'αυτού. Τον Φεβρουάριο του 2006 η Bombardier ανακοίνωσε πως θα προσφέρει ξανά πακέτα αναβάθμισης για τους χρήστες του CL-215.

Χρήστες
-------

Από το 1969 κατασκευάστηκαν 125 αεροσκάφη, τα οποία πουλήθηκαν σε πελάτες σε 11 χώρες. 

* Γαλλία
* Ιταλία
* Ισπανία
* Ταϊλάνδη Ταϊλάνδη
* Βενεζουέλα Βενεζουέλα
* Κροατία Κροατία
* Ελλάδα Ελλάδα
* Καναδάς Καναδάς : Οι επαρχίες και τα Ομοσπονδιακά εδάφη:
	+ Αλμπέρτα
	+ Μανιτόμπα
	+ Νέα Γη και Λαμπραντόρ
	+ Βορειοδυτικά Εδάφη
	+ Οντάριο
	+ Κεμπέκ
	+ Σασκάτσουαν
	+ Γιούκον
	+ Εταιρεία *Conair Group Inc*, Βρετανική Κολομβία
* Τουρκία :
	+ Ο Μητροπολιτικός Δήμος της Κωνσταντινούπολης
* ΗΠΑ:
	+ Τμήμα Δασικών Πόρων της Βόρειας Καρολίνας
	+ Τμήμα Φυσικών Πόρων της Μιννεσότα
	+ Εταιρεία *Aero Flite of Kingman*, Αριζόνα

Το CL-215 σε Ελληνική υπηρεσία
------------------------------

Αεροσκάφος CL-215 της ΠΑ
Η Ελληνική Πολεμική Αεροπορία άρχισε να παραλαμβάνει τα πρώτα CL-215 τον Δεκέμβριο του 1975. Τα αεροσκάφη εντάχθηκαν στην 355 Μοίρα Τακτικών Μεταφορών που εδρεύει στην 112 Πτέρυγα Μάχης, στην αεροπορική βάση της Ελευσίνας, συχνά όμως μοιράζονται σε όλη την επικράτεια για μεγαλύτερη κάλυψη και καλύτερη προστασία. Τα Ελληνικά CL-215 επιχειρούν αποστολές αεροπυρόσβεσης και έρευνας και διάσωσης σε όλη την Ελλάδα.

Ατυχήματα Ελληνικών CL-215
--------------------------

| Ημερομηνία | Περιοχή | Σ.Α.Α. | Απώλειες | Παρ. |
| --- | --- | --- | --- | --- |
| 01977-05-26 26 Μαΐου 1977 | Ίσθμια Κορινθίας | 1042 | 3 |  |
| 01978-07-18 18 Ιουλίου 1978 | Κρατικός Αερολιμένας Ιωαννίνων | 1050 | 0 |  |
| 01984-03-09 9 Μαρτίου 1984 | Αεροπορική Βάση Ελευσίνας | 1015 | 3 |  |
| 01992-09-10 10 Σεπτεμβρίου 1992 | Κεχριές | 1075 | 0 |  |
| 01993-08-22 22 Αυγούστου 1993 | Άνω Ροδίνη Αχαΐας | 1064 | 2 |  |
| 02000-07-15 15 Ιουλίου 2000 | Αργαλαστή Μαγνησίας | 1048 | 2 |  |
| 02006-07-06 6 Ιουλίου 2006 | Νέα Μάκρη | 1112 | 0 |  |
| 02015-07-17 17 Ιουλίου 2015 | Νεάπολη Λακωνίας | 1070 | 0 |  |
| 02016-06-26 26 Ιουνίου 2016 | Δερβενοχώρια | 1111 | 0 |  |
| 02023-07-25 25 Ιουλίου 2023 | Κάρυστος | 1055 | 2 |  |

Πηγές
-----

* Pickler, Ron and Milberry, Larry. *Canadair: The First 50 Years.* Toronto: CANAV Books, 1995. ISBN 0-921022-07-7.

Παραπομπές
----------

1. ↑  «Η ιστορία των Canadair: Τελικά πόσα πυροσβεστικά έχουμε και γιατί δεν αγοράζουμε καινούργια». *Newsbeast*. 25 Ιουλίου 2023. Ανακτήθηκε στις 27 Ιουλίου 2023.
2. ↑  «Canadair CL-215-1A10 – 26 May 1977». *Aviation Safety Database*.
3. ↑  «Canadair CL-215-1A10 – 18 July 1978». *Aviation Safety Database*.
4. ↑  «Canadair CL-215-1A10 – 9 March 1984». *Aviation Safety Database*.
5. ↑  «Canadair CL-215-1A10 – 10 September 1992». *Aviation Safety Database*.
6. ↑  «Canadair CL-215-1A10 – 22 August 1993». *Aviation Safety Database*.
7. ↑  «Canadair CL-215-1A10 – 15 July 2000». *Aviation Safety Database*.
8. ↑  «Canadair CL-215-1A10 – 6 July 2006». *Aviation Safety Database*.
9. ↑  «Φωτογραφίες: Ολοσχερώς καταστράφηκε το Canadair στη Νεάπολη Λακωνίας». *ProtoThema*. 19 Ιουλίου 2015. Ανακτήθηκε στις 25 Ιουλίου 2023.
10. ↑  «Πτώση Canadair στα Δερβενοχώρια: Το είδα να πέφτει μέσα στη φωτιά! 10 λεπτά μετά ακούστηκαν εκρήξεις – Ήταν τυχεροί οι πιλότοι!». *NewsIT*. 26 Ιουνίου 2016. Ανακτήθηκε στις 25 Ιουλίου 2023.
11. ↑  «Έπεσε Canadair στην Κάρυστο, ενώ επιχειρούσε στη φωτιά -Βίντεο από τη στιγμή της συντριβής». *iefimerida.gr*. 25 Ιουλίου 2023. Ανακτήθηκε στις 25 Ιουλίου 2023.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Canadair CL-215** |

* Η επίσημη ιστοσελίδα της canadair για το CL-215[*νεκρός σύνδεσμος*]
* Το CL-215 στην επίσημη ιστοσελίδα της Ελληνικής Πολεμικής Αεροπορίας
* Το CL-215 στο airliners.net
* Φωτογραφίες του CL-215 στο airliners.net
* Πεσόντες με ελληνικά Canadair CL-215 / CL-415 (επίσημη σελίδα του ΠΣΟΙΠΑ) Αρχειοθετήθηκε 2010-09-30 στο Wayback Machine.
* Το Canadair CL-215 "Scooper" στο redstar.gr

  


|  |  |
| --- | --- |
| 

|  |
| --- |
| * Πύλη:Αεροπορία
 |

 |